Ruotsalaislehti Svenska Dagbladet kertoi Ruotsin kruununprinsessaan kohdistuneesta seksuaalisesta häirinnästä ensimmäisenä.

Lehden mukaan Ruotsin akatemian jäsenen puoliso eli Ruotsin median Kulttuuriprofiiliksi nimeämä mies puristi kädellään prinsessa Victorian takamusta Akatemian omistamalla huvilalla Tukholman Djurgårdenissa vuonna 2006. Ruotsin television (siirryt toiseen palveluun) lähteiden mukaan prinsessan adjutantti huomasi tilanteen ja työnsi miehen käden pois. Kuningas ja Ruotsin akatemian jäsen Horace Engdahl näkivät tapahtuman.

Engdahlia pyydettiin tapahtuman jälkeen pitämään Kulttuuriprofiili poissa prinsessa Victorian lähettyviltä.

Lauantaina myös Ruotsin akatemian jäsen kirjailija ja kääntäjä Sara Stridsberg jätti paikkansa Ruotsin akatemiassa. Stridsberg jätti eropyyntönsä lauantaina, kertoi SVT (siirryt toiseen palveluun).

Stridsberg on kuudes Ruotsin akatemian jäsen, joka erosi akatemiasta kuukauden sisällä. Hänen eronsa jälkeen 18 paikasta jäljellä on enää 10. Aftonbladetin (siirryt toiseen palveluun) mukaan lisäksi kaksi paikkaa on akatemian jäsenillä, jotka eivät ole enää aktiivisia.

Ruotsin akatemiassa on kuohunut viime syksystä lähtien.

Kymmenet naiset kertoivat #metoo-kampanjan yhteydessä Akatemian jäsenen Katarina Frostensonin puolison Jean-Claude Arnaultin häirinneen työntekijöitään, taiteilijoita ja jopa Ruotsin akatemian jäsenten puolisoita ja tyttäriä seksuaalisesti. Arnault on ranskalais-ruotsalainen valokuvaaja, teatteriohjaaja ja tukholmalaisen kulttuurinäyttämö Forumin taiteellinen johtaja.

Häirinnästä epäiltyä Arnaultia on kutsuttu ruotsalaismediassa Kulttuuriprofiiliksi.

Juttua korjattu 29.4.2018 klo 6:51, kruununprinsessan nimen kirjoitusasu muutettu Viktoriasta Victoriaksi.

Lue myös:

Jälleen yksi Ruotsin akatemian jäsen jättämässä paikkansa – Tuoli numero 13 vapautuu

Ruotsin radio: Nobelin kirjallisuuspalkinto saattaa jäädä jakamatta tänä vuonna